देश में कोरोना के मामले बढ़े, इन 6 राज्यों से आए 85 फीसदी नए केस
पिछले 24 घंटे में कोरोना वायरस संक्रमण के 17,404 नए मामले सामने सामने आए। महाराष्ट्र में सबसे ज्यादा 9,855 नए मामले सामने आए हैं।
नयी दिल्ली: केंद्रीय स्वास्थ्य मंत्रालय ने बृहस्पतिवार को कहा कि महाराष्ट्र, केरल, पंजाब, तमिलनाडु, गुजरात और कर्नाटक में कोविड-19 के मामलों में बढ़ोतरी हो रही है। संक्रमण के नए मामलों में इन राज्यों के 85.51 प्रतिशत मामले हैं। पिछले 24 घंटे में कोरोना वायरस संक्रमण के 17,404 नए मामले सामने सामने आए। महाराष्ट्र में सबसे ज्यादा 9,855 नए मामले सामने आए हैं। राज्य में पिछले साल 18 अक्टूबर को 10,259 मामलों के बाद संक्रमण के ये सर्वाधिक मामले हैं। केरल में पिछले 24 घंटे में 2765 मामले सामने आए जबकि पंजाब में 772 नए मामले सामने आए। मंत्रालय ने कहा कि ब्रिटेन, दक्षिण अफ्रीका और ब्राजील के स्वरूप वाले मामलों की संख्या 242 हो गयी है। देश में 1,73,413 उपचाराधीन मरीज हैं जो कि संक्रमण के कुल मामलों का 1.55 प्रतिशत है। मंत्रालय ने कहा, ‘‘महाराष्ट्र, गुजरात, पंजाब और मध्य प्रदेश में उपचाराधीन मामले बढ़ रहे हैं।’’ पिछले 24 घंटे में केरल, उत्तर प्रदेश, झारखंड, बिहार और असम में उपचाराधीन मामलों की संख्या में गिरावट आयी है। हालांकि महाराष्ट्र, पंजाब, राजस्थान, छत्तीसगढ़, मध्य प्रदेश, हरियाणा और गुजरात में इसी अवधि में उपचाराधीन मामले बढ़े हैं। देश में संक्रमण से ठीक होने वालों की संख्या लगातार बढ़ रही है और अब तक 1,08,26,075 लोग ठीक हो चुके हैं। मंत्रालय ने बताया कि बृहस्पतिवार सुबह सात बजे तक अंतिम रिपोर्ट के मुताबिक 3,23,064 सत्र में टीके की 1.66 करोड़ से ज्यादा खुराक दी गयी। इनमें 67,90,808 स्वास्थ्यकर्मियों को पहली खुराक, 28,72,725 को दूसरी खुराक दी गयी। इसके अलावा अग्रिम मोर्चे के 58,03,856 कर्मियों को पहली खुराक और 4,202 को दूसरी खुराक दी गयी। विभिन्न रोगों से ग्रस्त 45 साल से ज्यादा उम्र के 1,43,759 लोगों तथा 60 साल से ज्यादा उम्र के 10,00,698 लोगों को पहली खुराक दी गयी। टीकाकरण अभियान के 47 वें दिन (तीन मार्च) करीब 10 लाख खुराक दी गयी। पिछले 24 घंटे में संक्रमण से 89 लोगों की मौत हो गयी। मौत के 88.76 प्रतिशत मामले छह राज्यों से सामने आए हैं। महाराष्ट्र में सबसे ज्यादा 42 लोगों की मौत हो गयी। केरल में 15 और पंजाब में 12 लोगों की मौत हो गयी। पिछले 24 घंटे में 23 राज्यों और केंद्रशासित प्रदेशों में संक्रमण से किसी की मौत नहीं हुई। इनमें मध्य प्रदेश, हरियाणा, राजस्थान, जम्मू कश्मीर, ओडिशा, उत्तर प्रदेश, हिमाचल प्रदेश, गोवा, उत्तराखंड, झारखंड, पुडुचेरी, असम, लक्षद्वीप, नगालैंड, सिक्किम, लद्दाख, त्रिपुरा, अंडमान निकोबार द्वीप समूह, मणिपुर, मिजोरम, मेघालय, दमन और दीव, दादरा और नगर हवेली तथा अरुणाचल प्रदेश शामिल हैं। इनपुट-भाषा